### NN 59/2019 (14.6.2019.), Uredba o preuzimanju Okvirne odluke Vijeća 2009/905/PUP od 30. studenoga 2009. o akreditaciji pružatelja forenzičkih usluga koji obavljaju laboratorijske aktivnosti

Vlada Republike Hrvatske

1122

Na temelju članka 30. stavka 2. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), Vlada Republike Hrvatske je na sjednici održanoj 13. lipnja 2019. godine donijela

UREDBU

O PREUZIMANJU OKVIRNE ODLUKE VIJEĆA 2009/905/PUP OD 30. STUDENOGA 2009. O AKREDITACIJI PRUŽATELJA FORENZIČKIH USLUGA KOJI OBAVLJAJU LABORATORIJSKE AKTIVNOSTI

Članak 1.

Ovom se Uredbom u pravni poredak Republike Hrvatske prenosi Okvirna odluka Vijeća 2009/905/PUP od 30. studenoga 2009. o akreditaciji pružatelja forenzičkih usluga koji obavljaju laboratorijske aktivnosti (SL L 322, 9. 12. 2009.).

Članak 2.

Pojedini pojmovi u smislu ove Uredbe imaju sljedeće značenje:

a) »laboratorijska aktivnost« je svaka mjera poduzeta u laboratoriju pri lokalizaciji i pribavljanju tragova na predmetima, te pri pripremi, analizi i interpretaciji forenzičkih dokaza, radi davanja stručnog mišljenja ili razmjene forenzičkih dokaza

b) »rezultati laboratorijskih aktivnosti« su svi analitički rezultati i s njima neposredno povezane interpretacije

c) »pružatelj forenzičkih usluga« je svaka javna ili privatna organizacija koja obavlja forenzičke laboratorijske aktivnosti na zahtjev nadležnog tijela kaznenog progona ili nadležnih sudskih tijela

d) »nacionalno akreditacijsko tijelo« je jedino tijelo u državi članici Europske unije koje obavlja akreditaciju u skladu s ovlastima koje mu dodjeljuje država kako je navedeno u Uredbi (EZ) br. 765/2008 o utvrđivanju zahtjeva za akreditaciju i za nadzor tržišta u odnosu na stavljanje proizvoda na tržište i o stavljanju izvan snage Uredbe (EEZ) br. 339/93 (L 218/30, 13. 8. 2008.)

e) »profil DNK« je slovni ili brojčani kôd koji predstavlja niz identifikacijskih obilježja nekodirajućeg dijela analiziranog uzorka ljudskog DNK, tj. posebnu molekularnu strukturu različitih područja DNK (lokusa)

f) »daktiloskopski podaci« su otisci prstiju, latentni otisci prstiju, otisci dlana, latentni otisci dlana i šablone (modeli) takvih slika (kodirane minucije – papilarne linije).

Članak 3.

Ova se Uredba primjenjuje na laboratorijske aktivnosti čiji su rezultati:

a) profil DNK i

b) daktiloskopski podaci.

Članak 4.

Pružatelji forenzičkih usluga mogu provoditi laboratorijske aktivnosti u Republici Hrvatskoj za potrebe sprječavanja, otkrivanja i istraživanja kaznenih djela ako su akreditirani od strane nacionalnog akreditacijskog tijela kao sukladni s EN ISO/IEC 17025.

Članak 5.

(1) Rezultate laboratorijskih aktivnosti akreditiranih pružatelja forenzičkih usluga u drugim državama članicama Europske unije tijela Republike Hrvatske nadležna za sprječavanje, otkrivanje i istraživanje kaznenih djela priznaju jednako pouzdanima kao rezultate domaćih pružatelja forenzičkih usluga koji provode laboratorijske aktivnosti i koji su akreditirani prema EN ISO/IEC 17025.

(2) Ova Uredba ne utječe na pravila o sudskoj ocjeni dokaza.

Članak 6.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/19-03/38

Urbroj: 50301-25/27-19-2

Zagreb, 13. lipnja 2019.

Predsjednik
 mr. sc. Andrej Plenković, v. r.